|  |
| --- |
| **Materská škola pri zdravotníckom zariadení****Limbová 1, 833 40 Bratislava** |

**ŠKOLSKÝ VZDELÁVACÍ PROGRAM**

 **„Hravo - zdravo“**

|  |  |
| --- | --- |
| Stupeň vzdelania | predprimárne vzdelanie |
| Dĺžka štúdia  | individuálna |
| Forma vzdelávania | celodenná, poldenná |
| Vyučovací jazyk | slovenský |
| Druh školy | štátna materská škola |
| Názov školy | Materská škola pri zdravotníckom zariadení |
| Adresa školy | Limbová 1, 833 40 Bratislava |
| Kontakty | tel.:02/59371312, e-mail:msprizz.limbova@gmail.com |
| Web stránka MŠ | www.msdfnsp.sk |
| Zriaďovateľ | Regionálny úrad školskej správy v Bratislave |
| Adresa | Tomášiková 46, 831 04 Bratislava 3 |

Vydáva: Mgr. Vratislava Kurthová, riaditeľka materskej školy

 po prerokovaní v rade školy dňa 28. 09. 2022

 po prerokovaní v pedagogickej rade dňa 21. 09. 2022

**OBSAH**

**1. Vlastné ciele a poslanie výchovy a vzdelávania v materskej škole pri zdravotníckom zariadení**.....................................................................................................................................1

1. 1 Hlavný cieľ ......................................................................................................................... 1

1. 2 Dlhodobé ciele..................................................................................................................... 1

1. 3 Špecifické ciele ................................................................................................................. 1

1. 4 Ciele výchovy a vzdelávania .............................................................................................. 2

1. 5 Poslanie výchovy a vzdelávania ......................................................................................... 3

**2. Zameranie a profilácia materskej školy pri zdravotníckom zariadení**............................3

2.1 Charakteristika materskej školy ......................................................................................... 3

2.2 Zameranie a profilácia materskej školy ..............................................................................3

2.3 Spolupráca s rodičmi, zákonnými zástupcami a inými subjektmi ..................................... 4

2.4 Projekty materskej školy..................................................................................................... 5

**3. Stupeň vzdelania**....................................................................................................................5

**4. Dĺžka dochádzky a formy výchovy a vzdelávania** ............................................................ 6

**5. Učebné osnovy** ...................................................................................................................... 7

5.1 Plánovanie výchovno-vzdelávacej činnosti...........................................................................9

**6. Vyučovací jazyk**...................................................................................................................10

**7. Spôsob, podmienky ukončovania výchovy a vzdelávania a vydávanie dokladu o získanom vzdelaní** .............................................................................................................. 10

**8. Vnútorný systém kontroly a hodnotenia** ..........................................................................11

1. **Vlastné ciele a poslanie výchovy a vzdelávania**

**v materskej škole pri zdravotníckom zariadení**

**1.1 Hlavný cieľ:**

* smerovať k dosiahnutiu optimálnej perceptuálno-motorickej, kognitívnej a citovo-sociálnej úrovne, ako základu pripravenosti pre školské vzdelávanie a pre život v spoločnosti. Východiskom je jedinečnosť zdravotne znevýhodneného dieťaťa, aktívne učenie a začlenenie do skupiny a kolektívu.

**1.2 Dlhodobé ciele:**

* zabezpečovať predprimárne vzdelávanie v zmysle zákona NR SR č. 245/2008 Z. z. o výchove a vzdelávaní v znení neskorších predpisov,  Štátneho vzdelávacieho programu pre predprimárne vzdelávanie v materských školách a Vzdelávacích programov pre deti so zdravotným znevýhodnením pre predprimárne vzdelávanie,
* riadenie výchovno-vzdelávacieho procesu smerovať k dosahovaniu vyššej kvality v súlade s  novými pedagogickými trendmi v zmysle platnej legislatívy a humanistických princípov,
* podporovať a umožňovať profesijný a osobnostný rast zamestnancov materskej školy,
* rozširovať a skvalitňovať materiálno-technickú základňu materskej školy; v spolupráci so zdravotníkmi vytvárať optimálne priestorové podmienky pre výchovno-vzdelávaciu činnosť na jednotlivých klinikách nemocníc,
* nadväzovať funkčnú a efektívnu spoluprácu materskej školy so zriaďovateľom, zdravotníkmi, vedeniami jednotlivých nemocníc, poradnými a metodickými orgánmi materskej školy a inými organizáciami participujúcich na výchove a vzdelávaní detí v materskej škole pri zdravotníckom zariadení,
* získavať dôveru rodičov pri realizácii výchovy a vzdelávania v prostredí materskej školy pri zdravotníckom zariadení a pri koordinovanom úsilí o vytváranie optimálnej klímy v procese liečby prípadne doliečovania dieťaťa počas jeho hospitalizácie v zdravotníckom zariadení.

**1.3 Špecifické ciele:**

* uľahčiť dieťaťu plynulú adaptáciu na zmenené prostredie (zdravotnícke zariadenie, materskú školu pri zdravotníckom zariadení),
* v rámci komplexnej starostlivosti o choré a zdravotne oslabené dieťa prostredníctvom individuálneho prístupu prispieť k úspešnému priebehu liečby a doliečovaniu detí chorých a zdravotne oslabených počas ich hospitalizácie v zdravotníckom zariadení,
* stimulovať zablokované vitálne sily v zmysle procesu integrácie detí chorých a zdravotne oslabených medzi zdravú populáciu,
* podporovať a rozvíjať u dieťaťa pozitívny postoj k zdraviu, podpore zdravia, prevencii, zdravej výžive, zdravého životného štýlu a viesť ho k praktickým činnostiam chrániacim vlastné zdravie a zdravie iných.

**1.4 Ciele výchovy a vzdelávania:**

* rozvíjať a podporovať komplexný osobnostný rozvoj dieťaťa,
* rozvíjať elementárne základy kľúčových kompetencií dieťaťa,
* podporiť vzťah dieťaťa k poznávaniu a učeniu hrou,
* diferencovať výchovno-vzdelávacie požiadavky vzhľadom na individuálne možnosti, schopnosti dieťaťa a jeho zdravotný stav,
* aktivizovať rozvoj psychomotoriky, poznania, emocionality a sociability,
* rozvíjať tvorivosť a predstavy v každodenných aktivitách,
* rozvíjať u detí schopnosť samostatného riešenia problémov,
* podporovať u detí základy kritického myslenia v prejavovaní postojov a vyslovovaní úsudkov,
* rozvíjať u detí návyky súvisiace so zdravým životným štýlom,
* rozvíjať a podporovať zdravé sebavedomie, sebaistotu a sebahodnotenie dieťaťa,
* formovať vlastnú jedinečnosť a životné kompetencie (spôsobilosti) dieťaťa,
* napĺňať potrebu dieťaťa po sociálnom kontakte s rovesníkmi,
* rozvíjať a podporovať schopnosti dieťaťa kooperovať v skupine,
* rozvíjať a podporovať predčitateľskú gramotnosť,
* rozvíjať a podporovať sociálnu a finančnú gramotnosť,
* podporovať ochranu a dodržiavanie ľudských práv a práv dieťaťa (príloha č.1)
* podporovať uznávanie schopností, zručností a predností detí so zdravotným znevýhodnením,
* posilňovať vzájomnú toleranciu medzi deťmi, predchádzať všetkým formám diskriminácie, intolerancie a rasizmu,
* rozvíjať u detí environmentálne cítenie,
* rozvíjať a podporovať pozitívne empatické postoje k rovesníkom i dospelým,
* posilňovať úctu k rodičom, kultúrnym, národným hodnotám, tradíciám a materinskému jazyku,
* podporovať záujmy a nadanie dieťaťa.

Predpokladom naplnenia uvedených cieľov je vytvorenie priaznivej sociálno-emocionálnej klímy. V súvislosti s cieľmi výchovy a vzdelávania je **dôraz kladený na poznávanie, bádanie a na rozvoj tvorivosti pred pamäťovým učením**. Učenie sa realizuje prostredníctvom hry so zreteľom na zdravotný a psychický stav dieťaťa.

**1.5 Poslanie výchovy a vzdelávania v materskej škole pri zdravotníckom zariadení**

Materská škola pri zdravotníckom zariadení plní poslanie bežnej materskej školy so zreteľom na individuálne osobitosti zdravotne znevýhodneného dieťaťa (chorého a zdravotne oslabeného). Od bežnej materskej školy sa líši tým, že stimuluje komplexný rozvoj osobnosti dieťaťa s ohľadom na jeho zdravotný stav.

1. **Zameranie a profilácia materskej školy pri zdravotníckom zariadení**

**2.1 Charakteristika materskej školy**

Materská škola je právnickou osobou, má právnu a hospodársku subjektivitu. Je samostatnou rozpočtovou organizáciou štátu s finančnými vzťahmi napojenými na štátny rozpočet Slovenskej republiky prostredníctvom zriaďovateľa Regionálneho úradu školskej správy na Tomášikovej ulici v Bratislave.

Materská škola pri zdravotníckom zariadení poskytuje dieťaťu bohaté stimulačné prostredie a premyslené špeciálno-pedagogické intervencie pre komplexný rozvoj jeho osobnosti. Pomáha mu v procese adaptácie, socializácie a jeho predprimárnom vzdelávaní. Podporuje osobnostný rozvoj dieťaťa v oblasti kognitívnej, senzomotorickej, sociálno-citovej, rozvíja jeho schopnosti a zručnosti s ohľadom na vekové, individuálne osobitosti a aktuálny zdravotný stav.

Materská škola pri zdravotníckom zariadení sa vnútorne člení na triedy, do ktorých sa zaraďujú deti choré a zdravotne oslabené, ktoré sú hospitalizované na jednotlivých klinikách nemocníc. Deti sú do tried materskej školy prijímané v priebehu celého školského roka.

V 18 triedach sa uplatňuje variabilná výchovno-vzdelávacia činnosť, a to poldenná a celodenná. Pätnásť tried sa nachádza v Národnom ústave detských chorôb na Limbovej č. 1 v Bratislave, dve triedy v Univerzitnej nemocnici Bratislava, v Nemocnici akademika Ladislava Dérera Limbová 5, Bratislava na Klinike infektológie a geografickej medicíny a jedna trieda v Univerzitnej Nemocnici s poliklinikou Bratislava, v Nemocnici sv. Cyrila a Metoda na Antolskej č. 11, Bratislava na Klinike pre deti a dorast A. Getlíka.

Predprimárne vzdelávanie detí chorých a zdravotne oslabených sa v  materskej škole pri zdravotníckom zariadení uskutočňuje v úzkej spolupráci so zdravotníckym personálom, odbornými zamestnancami nemocníc a zákonnými zástupcami detí počas celého pobytu dieťaťa v zdravotníckom zariadení.

**2.2 Zameranie a profilácia materskej školy**

Materská škola pri zdravotníckom zariadení je **zameraná** na uplatňovanie humanistickej výchovy a vzdelávania v súlade s potrebami a požiadavkami chorého a zdravotne oslabeného dieťa, na udržiavanie jeho duševnej aktivity, rešpektovanie jeho práv, predchádzanie hospitalizmu, resp. jeho znižovanie.

**Profilácia** materskej školy vychádza z jej zamerania, poslania a cieľov s dôrazom na podporu zdravia (predchádzanie chorobám, ochrana zdravia, zdravý životný štýl, zdravá výživa, upevňovanie zdravia a pod.).

**Pri realizácii obsahu výchovy a vzdelávania na podporu zdravia v materskej škole vzhľadom na dieťa venujeme pozornosť**:

* utváraniu pozitívnych postojov k svojmu organizmu, svojmu zdraviu i zdraviu iných,
* vnímaniu a rozlišovaniu stavu zdravia a choroby,
* prejavovaniu pozitívnych postojov k zdravému životnému štýlu,
* vytváraniu zdravých životných návykov a postojov k zdraviu,
* nadobúdaniu spôsobilosti na elementárnej úrovni pomôcť druhým pri úraze alebo ochorení,
* privolaniu pomoci dospelého v situáciách ohrozujúcich vlastné zdravie alebo zdravie iných,
* uplatňovaniu hygieny vo vzťahu k vlastnému telu, predchádzaniu šírenia chorôb,
* budovaniu adekvátnych reakcií na situácie ohrozujúce zdravie,
* rozvíjaniu schopnosti sebaochrany v simulovaných život ohrozujúcich situáciách ako súčasti prípravy na zvládnutie skutočnej životnej reality,
* rozvíjaniu ohľaduplného správania sa k svojmu zdraviu a zdraviu iných,
* osvojovaniu si zručností dôležitých k podpore zdravia a bezpečia - tzv. „osobnej pohody“,
* uvedomovaniu si dôsledkov svojho správania sa vzhľadom na iné osoby.

Podpora zdravia súvisí so získavaním elementárnych základov kľúčových kompetencií počas realizácie aktivít výchovno-vzdelávacej činnosti v  materskej škole pri zdravotníckom zariadení so zreteľom na vývinové špecifiká, aktuálny zdravotný a psychický stav chorých a zdravotne oslabených detí predškolského veku.

**2.3 Spolupráca so zákonnými zástupcami, odbornými zamestnancami a inými subjektmi**

Kvalitatívna úroveň spolupráce je v prvom rade podmienená úrovňou profesionálnej etiky a stupňom osobnostnej zrelosti konkrétnych osôb pedagogického kolektívu materskej školy.

Obsahová náplň vzájomnej spolupráce sa konkretizuje s dôrazom na potreby chorého a zdravotne oslabeného dieťaťa v súlade s filozofiou a koncepčným zameraním školy.

Do oblasti pôsobenia pedagóga v materskej škole pri zdravotníckom zariadení patria aj odborné konzultácie so zákonnými zástupcami chorého alebo zdravotne oslabeného dieťaťa (poradenstvo).

Poradenská činnosť obsahuje pedagogickú a zdravotnú osvetu a individuálne výchovné poradenstvo. Spočíva v nasmerovaní zákonných zástupcov na účinné výchovné postupy z hľadiska humanisticky orientovanej výchovy. Pomáha zákonnému zástupcovi objaviť v dieťati silné stránky osobnosti a nadobudnúť tak adekvátny prístup a úctu k svojmu dieťaťu.

Učiteľka neposkytuje zákonným zástupcom informácie o zdravotnom stave dieťaťa. Tieto informácie podáva zákonným zástupcom iba ošetrujúci lekár.

Nevyhnutná je každodenná vzájomná spolupráca a komunikácia so zdravotníckym personálom, nakoľko prevažnú časť činností s dieťaťom vykonáva učiteľka v jednote s medicínskymi požiadavkami. Informácie od zdravotníckeho personálu pomáhajú učiteľke pri konkretizácii výchovno-vzdelávacej činnosti s dôrazom na rešpektovanie zdravotného stavu dieťaťa (napr. konzultácie o diagnóze, rozsahu vyšetrení, predpokladanej dĺžke liečebného alebo rehabilitačného procesu, možnostiach záťaže dieťaťa vo výchovno-vzdelávacej činnosti apod.). V prípade potreby učiteľka spolupracuje aj s odbornými zamestnancami nemocníc - klinickým psychológom, klinickým logopédom, fyzioterapeutom, sociálnou a diétnou sestrou.

Vedenie materskej školy spolupracuje s vedeniami nemocníc, zriaďovateľom RÚŠS Bratislava, so Štátnym pedagogickým ústavom, s Pedagogickou fakultou UK v Bratislave, s Metodicko-pedagogickým centrom v Bratislave, so Základnou školou pri zdravotníckom zariadení a inými organizáciami.

**2.4 Projekty**

Na základe výzvy obchodného reťazca Tesco v spolupráci s nadáciou Pontis sa materská škola zapojila do desiatej edície grantového programu „Vy rozhodujete, my pomáhame“. Materská škola pri zdravotníckom zariadení vypracovala projekt pod názvom „Hravo – zdravo“. Zámerom projektu bola modernizácia vybavenia materskej školy zameraná na rozvoj vzdelávacích potrieb zdravotne znevýhodnených detí hospitalizovaných v nemocnici v období plnenia predprimárneho vzdelávania. Zo získaných finančných prostriedkov v hodnote 600,00 € boli zakúpené hračky a učebné pomôcky, ktoré prispeli ku skvalitneniu výchovno-vzdelávacej činnosti s dôrazom na profiláciu a zameranie materskej školy - t. j. ochranu a podporu zdravia ako prioritnej hodnoty človeka (predchádzanie chorobám, zdravý životný štýl, zdravá výživa, upevňovanie zdravia a pod.).

1. **Stupeň vzdelania**

Profil absolventa dieťaťa chorého a zdravotne oslabeného predprimárneho vzdelávania je koncipovaný s ohľadom na kľúčové kompetencie dieťaťa podľa Štátneho vzdelávacieho programu pre predprimárne vzdelávanie v materských školách pri rešpektovaní špecifických osobitostí vyplývajúcich z druhu, charakteru a závažnosti ochorenia dieťaťa a jeho individuálnych možností a schopností prostredníctvom kompetencií uvedených vo Vzdelávacom programe pre deti choré a zdravotne oslabené.

Elementárne základy kľúčových kompetencií (komunikačné kompetencie, matematické kompetencie a kompetencie v oblasti vedy a techniky, digitálne kompetencie, kompetencie učiť sa, riešiť problémy, tvorivo a kriticky myslieť, sociálne a personálne kompetencie, občianske kompetencie, pracovné kompetencie) rozvíjame prostredníctvom:

* individuálneho prístupu,
* cieľavedomého uplatňovania špecifických metód, foriem a prostriedkov výchovno-vzdelávacej činnosti (reálne i sprostredkované predmety a javy; v prípade potreby individuálne výchovno-vzdelávacie programy pre deti so špeciálnymi výchovno-vzdelávacími potrebami, kompenzačné, rehabilitačné pomôcky a pod.),
* modifikáciou obsahu a rozsahu výchovy a vzdelávania,
* rozvoja tvorivosti, aktívneho experimentovania a bádania detí,
* hodnotiacich a sebahodnotiacich zručností detí vo vzťahu k vlastnému pokroku a pod.
1. **Dĺžka dochádzky a formy výchovy a vzdelávania**

Dĺžka dochádzky detí do materskej školy je časovo ohraničená dobou liečenia/doliečovania, prípadne rehabilitačným procesom v zdravotníckom zariadení.

Deti sa do tried materskej školy, ktoré majú heterogénny charakter, prijímajú priebežne počas celého školského roka.

Dieťa, ktoré nastúpilo na liečbu, liečebný pobyt alebo ozdravný pobyt v nemocnici sa zaraďuje do materskej školy pri zdravotníckom zariadení na základe písomného odporúčania jeho ošetrujúceho lekára so súhlasom zákonného zástupcu alebo zástupcu zariadenia.

Na predprimárne vzdelávanie v materskej škole pri zdravotníckom zariadení sa prijímajú deti spravidla od troch do šiestich rokov veku. Výnimočne možno prijať dieťa od dovŕšenia dvoch rokov veku, ak sú v materskej škole vytvorené vhodné kapacitné podmienky.

Forma výchovy a vzdelávania:

* poldenná,
* celodenná.

Výchova a vzdelávanie sa v materskej škole uskutočňuje prostredníctvom nasledujúcich foriem denných činností:

* hry a činnosti podľa výberu detí,
* zdravotné cvičenia,
* vzdelávacie aktivity,
* pobyt vonku,
* činnosti zabezpečujúce životosprávu (osobná hygiena, stravovanie, odpočinok).

**Hry a činnosti podľa výberu detí**

Ide o spontánne alebo učiteľkou navodzované činnosti. Realizujú sa každodenne v dopoludňajších i popoludňajších hodinách. Hra je najprirodzenejším prejavom aktivity dieťaťa, ktorý umožňuje spájať zábavu s cieľavedomou činnosťou a učením. Okrem iného plní aj relaxačnú a terapeutickú funkciu. Prostredníctvom hry sa dieťa odpútava od nepríjemných zážitkov spojených s jeho aktuálnym zdravotným stavom a pobytom v zdravotníckom zariadení.

**Zdravotné cvičenia**

Realizujú sa individuálne (na lôžku) alebo v skupine (v herni – triede), každodenne v určenom čase pred jedlom s dodržiavaním zásad psychohygieny. Výber zdravotných cvičení je individuálny, súvisí s aktuálnym zdravotným stavom dieťaťa a následnými aktivitami výchovno-vzdelávacej činnosti.

Zdravotné cvičenia obsahujú: pohybové, dychové, relaxačné cvičenia, telovýchovné chvíľky a činnosti rozvíjajúce jemnú a hrubú motoriku.

**Vzdelávacie aktivity**

Ide o aktivity vzťahujúce sa na sprostredkovanie vzdelávacích obsahov jednotlivých vzdelávacích oblastí s vytvorením nosného priestoru na postupné dosahovanie výkonových štandardov. Vzdelávacie aktivity sú realizované za aktívnej spoluúčasti detí a učiteľky. Môžu byť realizované ako samostatné organizačné jednotky alebo môžu byť súčasťou všetkých ostatných denných činností. Časové trvanie rešpektuje potreby, vývinové osobitosti a individuálne schopnosti chorého a zdravotne oslabeného dieťaťa, jeho zdravotný stav a zákonitosti psychohygieny.

**Pobyt vonku**

Táto forma denných činností sa realizuje výnimočne iba s deťmi, ktorým to zdravotný stav dovolí, po konzultácii s ošetrujúcim lekárom, za prítomnosti zdravotnej sestry alebo pomocného zdravotníckeho personálu.

**Činnosti zabezpečujúce životosprávu**

Tieto činnosti sa uskutočňujú v stanovenom čase v súlade s režimom jednotlivých kliník.

Usporiadanie denných činností spracúva materská škola pri zdravotníckom zariadení formou denného poriadku, ktorý je flexibilný, prispôsobený pravidelnému chodu a dennému režimu jednotlivých kliník nemocníc.

Všetky činnosti a aktivity v triedach materskej školy sú organizované tak, aby zohľadňovali zdravotný stav detí, prihliadali na ich špecifické potreby a možnosti, fyziologické osobitosti jednotlivých vekových skupín, aby utvárali podmienky pre úspešnú liečbu a optimálny psychosomatický vývin detí predškolského veku. Vo výchove a vzdelávaní v materskej škole uplatňujeme všetky formy organizácie: individuálnu, skupinovú, frontálnu alebo kombinovanú, v závislosti od cieľov a obsahu výchovy a vzdelávania, rešpektujúc pritom rozvojové možnosti a schopnosti detí a špecifiká učenia sa detí predškolského veku.

1. **Učebné osnovy**

Učebné osnovy určujú rozsah a obsah výchovy a vzdelávania v materskej škole pri zdravotníckom zariadení. Nie sú vypracované ako definitívne, nemenné, môžu sa dopĺňať formou dodatkov, po dohode pedagogických zamestnancov na zasadnutí metodického združenia. Učebné osnovy sú záväzným pedagogickým dokumentom pre všetky učiteľky materskej školy pri zdravotníckom zariadení. Sú vypracované tak, aby poskytovali dostatočnú otvorenosť a voľnosť pri tvorbe plánov výchovno-vzdelávacej činnosti, rešpektovali individuálne rozvojové potreby a možnosti chorých a zdravotne oslabených detí.

Učebné osnovy školského vzdelávacieho programu „Hravo-zdravo“ sú spracované v podobe 10 integrovaných obsahových celkov a  48 tém, ktoré sa realizujú v priebehu desiatich mesiacov školského roka. Rešpektujú charakter výchovno-vzdelávacej činnosti materskej školy v špecifických podmienkach zdravotníckeho zariadenia a osobitosti chorých a zdravotne oslabených detí predškolského veku.

Výber obsahových celkov a tém vychádza z cieľov, zamerania a profilácie materskej školy a je úzko spojený so životom a prežívaním detí.

Obsahové celky súvisia s ročnými obdobiami, ich typickými znakmi, premenami, aktivitami a sviatkami. Obsahujú stručnú charakteristiku obsahového celku, vzdelávacie oblasti, podoblasti, výkonové štandardy, obsahové štandardy, vlastné návrhy stratégií výchovno-vzdelávacej činnosti, učebné zdroje pre učiteľku aj pre deti a metódy a prostriedky hodnotenia vytýčených výchovno-vzdelávacích cieľov. Každá téma obsahového celku má konkrétne zameranie a obsah.

Obsahové celky a témy na seba nadväzujú, vzájomne sa prelínajú a dopĺňajú. Uvedená postupnosť zabezpečuje rozvíjanie poznatkového systému detí v určitom logickom usporiadaní - od jednoduchšieho k zložitejšiemu, od známeho k menej neznámemu, od získavania poznatkov k ich praktickému využitiu.

**Súčasťou učebných osnov sú:**

* **výkonové a obsahové štandardy** jednotlivých vzdelávacích oblastí (Jazyk a komunikácia, Matematika a práca s informáciami, Človek a príroda, Človek a spoločnosť, Človek a svet práce, Umenie a kultúra, Zdravie a pohyb) vypracované v rozsahu vzdelávacích štandardov Vzdelávacieho programu pre deti choré a zdravotne oslabené pre predprimárne vzdelávanie,
* **vytvorené vlastné výkonové štandardy** (t.j. rozšírenie obsahu výchovy a vzdelávania) so zameraním na oblasť **finančnej gramotnosti** a na oblasť **ľudských práv a práv dieťaťa,** vypracované nad rámec Štátneho vzdelávacieho programu pre predprimárne vzdelávanie v materských školách a Vzdelávacieho programu pre deti choré a zdravotne oslabené.

**Výkonové štandardy**

Výkonové štandardy zamerané na profiláciu materskej školy sú v učebných osnovách podčiarknuté.

Výkonové štandardy, ktoré sa dosahujú priebežne, v prirodzených každodenných situáciách, počas celého roka v závislostiach od potrieb chorých a zdravotne oslabených detí sú uvedené na začiatku učebných osnov.

Vlastné výkonové štandardy so zameraním:

* na oblasť finančnej gramotnosti sú uvedené v učebných osnovách ako súčasť vzdelávacej oblasti „Človek a svet práce/podoblasť finančná gramotnosť“ v každom mesiaci,
* na oblasť ľudské práva a práva dieťaťa, ktoré sú súčasťou vzdelávacej oblasti „Človek a spoločnosť/podoblasť prosociálne správanie“ a uvedené na začiatku učebných osnov ako výkonové štandardy dosahované priebežne, v každodenných situáciách.

Výkonové štandardy uvedené v učebných osnovách sa plnia v priebehu nasledujúcich denných činností: hry a činnosti podľa výberu detí (v dopoludňajších i popoludňajších hodinách), zdravotné cvičenia, vzdelávacie aktivity (dopoludňajšie i popoludňajšie), pobyt vonku, činnosti zabezpečujúce životosprávu

**Obsahové štandardy**

Obsahový štandard vymedzuje charakteristické činnosti, pomocou ktorých sa dá dosiahnuť príslušný výkonový štandard. Vyplývajú z neho základné metodické odporúčania, námety na vzdelávacie činnosti a aktivity, prípadne zásady organizácie a výchovno-vzdelávacej činnosti.

**Stratégie výchovno-vzdelávacej činnosti**

Stratégievýchovno-vzdelávacej činnosti sú charakterizované ako postup krokov pri dosahovaní výkonových štandardov a stanovených výchovno-vzdelávacích cieľov v rámci obsahového celku. Môžu byť vopred premyslené, často sa však v priebehu činnosti menia v závislosti od konkrétnych podmienok. Majú odporúčací charakter a vychádzajú z reálnych potrieb a možností chorých a zdravotne oslabených detí. Výber stratégií výchovno-vzdelávacej činnosti v materskej škole pri zdravotníckom zariadení realizujú učiteľky s dôrazom na aktívne a  zmysluplné rozvíjanie kognitívnych, psychomotorických a emocionálnych procesov detí s rešpektovaním ich zdravotného stavu a zásad psychohygieny.

**5.1 Plánovanie výchovno-vzdelávacej činnosti**

Materská škola si stanovila jednotné dvojtýždenné tematické plánovanie výchovno-vzdelávacej činnosti. Plány sú koncipované tak, aby tvorili ucelenú štruktúru v súlade s obsahom výchovy a vzdelávania chorých a zdravotne oslabených detí.

Plány výchovno-vzdelávacej činnosti (forma a spôsob vedenia) chápané ako súčasť prípravy na výchovno-vzdelávaciu činnosť a rozvrhnutie jednotlivých vzdelávacích oblastí na časový úsek jedného mesiaca sú prerokované a schválené na pedagogickej rade.

**Plánovanie vychádza:**

* z procesu a výsledkov špeciálnopedagogickej diagnostiky,
* výberu výkonových štandardov, ktoré predstavujú cieľové požiadavky, ktoré má dieťa dosiahnuť na konci predprimárneho vzdelávania,
* formulovania (operacionalizácie) výchovno-vzdelávacích cieľov smerom k chorým a zdravotne oslabeným deťom,
* z redukcie alebo rozšírenia výchovno-vzdelávacích cieľov vzhľadom na fyzický a psychický stav dieťaťa (s ohľadom na jeho chorobu),
* z podporných terapií (vybraných prvkov muzikoterapie, arteterapie, psychomotorickej terapie).

V rámci plánovania nie je poradie tém obsahových celkov záväzné. Témy, ktoré usporadúvajú obsah výchovy a vzdelávania v materskej škole pri zdravotníckom zariadení, majú integrálny charakter, rešpektujú potreby, možnosti, schopnosti, spôsobilosti, predstavy a záujmy chorých a zdravotne oslabených detí. Tvoria ucelenú opornú konštrukciu pre štrukturovanie konkrétneho obsahu vzdelávania, zohľadňujú zmysluplný situačný kontext aktivít s deťmi v rámci určitého obdobia, zameranie, profiláciu a špecifické podmienky materskej školy pri zdravotníckom zariadení. Sú zostavené tak, že umožňujú učiteľke stanovenie výchovno-vzdelávacieho cieľa vo všetkých vzdelávacích oblastiach a všetkých organizačných formách usporiadania dňa v jednozmennej i dvojzmennej prevádzke.

Pri plánovaní učiteľka zohľadňuje vekové a individuálne osobitosti detí v heterogénnej skupine, rešpektuje ich prirodzenú variabilitu a  sociokultúrne prostredie, z ktorého pochádzajú. Samostatne si volí vhodné metódy, stratégie, formy a prostriedky výchovno-vzdelávacej činnosti. Plnenie plánovaného obsahového a výkonového štandardu výchovno-vzdelávacej činnosti je v materskej škole pri zdravotníckom zariadení výrazne ovplyvnené druhom, charakterom a závažnosťou choroby detí (aktuálny zdravotný stav).

Kľúčovým prvkom procesu plánovania je nadväznosť, prepojenosť a kontinuálnosť všetkých plánovaných aktivít a činností v rámci dňa, témy, obsahového celku aj celého školského roka. Učiteľka plánuje systematickým spôsobom od menej náročných požiadaviek na dieťa k náročnejším a rešpektuje metodické postupy špecifické pre jednotlivé vzdelávacie oblasti. Pri plánovaní si učiteľka vyberá výkonové štandardy súvisiace s danou témou. Ich výber a použitie učiteľkou je podmienený aktuálnymi podmienkami v triedach materskej školy. Všetky výkonové štandardy uvedené v konkrétnom obsahovom celku sa plnia v priebehu daného mesiaca. V rámci plánovanie výchovno-vzdelávacej činnosti je žiadúca kombinácia a integrácia vzdelávacích oblastí, ktorá závisí od vekových a individuálnych osobitostí detí a od úrovne dosiahnutých spôsobilostí detí v konkrétnej triede.

Učiteľka materskej školy využíva adaptácie výkonových štandardov vzdelávacích oblastí, ktoré sú vymedzené viacerými úrovňami dosahovanie jednotlivých výkonov. V súvislosti s dvojzmennou prevádzkou je pri plánovaní neodmysliteľná úzka spolupráca oboch učiteliek v triede.

V čase letných prázdnin sa výchovno-vzdelávacia činnosť plánuje a realizuje formou voľných hier a hrových činností.

Zápis do triednej knihy odráža celodenné výchovno-vzdelávacie pôsobenie učiteliek, stručne a zrozumiteľne vyjadruje ciele a obsah výchovno-vzdelávacej činnosti realizovanej v priebehu dňa, predstavuje zhrnutie, prostredníctvom ktorých činností sa dosahovali výchovnovzdelávacie ciele. Zápis do triednej knihy sa vedie denne, osobitne každou učiteľkou pôsobiacou v danej triede, v minulom čase.

Povinnosťou vedenia materskej školy je triedne knihy pravidelne kontrolovať. Kontrolu správnosti a úplnosti triednych kníh vykonáva aj triedna učiteľka.

1. **Vyučovací jazyk**

V materskej škole pri zdravotníckom zariadení je vyučovacím jazykom štátny jazyk Slovenskej republiky.

1. **Spôsob, podmienky ukončovania výchovy a vzdelávania, vydávanie dokladu o získanom vzdelaní**

Materská škola pri zdravotníckom zariadení nevydáva osvedčenie o absolvovaní predprimárneho vzdelávania. Osvedčenie o ukončení predprimárneho vzdelávania vydáva kmeňová materská škola.

1. **Vnútorný systém kontroly a hodnotenia detí a zamestnancov**

Hlavným cieľom vnútorných kontrolných a hodnotiacich mechanizmov materskej školy pri zdravotníckom zariadení je zistiť odchýlky medzi súčasným a želateľným stavom.

Za úroveň kontroly a hodnotenia v materskej škole zodpovedá riaditeľka, ktorá špecifické úlohy deleguje na svoju zástupkyňu a vedúcu metodického združenia.

Vnútorný systém kontroly a hodnotenia v materskej škole pri zdravotníckom zariadení má tri línie:

* systém vnútornej kontroly a hodnotenia kvality školy,
* systém kontroly a hodnotenia učebných (vzdelávacích) výsledkov detí,
* systém kontroly a hodnotenia pedagogických zamestnancov.

**Kontrolná a hodnotiaca činnosť pomáha pri:**

* zabezpečovaní chodu výchovno-vzdelávacieho procesu na vzostupnej úrovni,
* poskytovaní obrazu, pohľadu na prácu pedagogického zamestnanca a detí materskej školy vo vývoji a perspektíve,
* zabezpečovaní priaznivých materiálnych a sociálnych podmienok pre zamestnancov a deti materskej školy pri zdravotníckom zariadení.

**Úlohy kontroly a hodnotenia:**

* prioritnú pozornosť venovať stavu výchovy a vzdelávania, ale aj iným úsekom práce, ktoré podmieňujú kvalitu výsledkov,
* osobitnú pozornosť venovať postojom, hodnotovej orientácii kontrolovaných subjektov,
* modifikovať strategické zámery a aktualizovať výsledky pre prijatie kvalifikovaných rozhodnutí,
* získať objektívne informácie o prognóze materskej školy (materská škola využíva interne vypracovaný dotazník pre pedagogických zamestnancov), o prognóze subjektov v nej pôsobiacich,
* motivovať subjekty pôsobiace v materskej škole k aktívnej a zmysluplnej činnosti,
* formovať osobnosti subjektov, ich pozitívne vlastnosti a postoje, odstraňovať negatívne vlastnosti,
* rozvíjať schopnosť sebakontroly a seba hodnotenia kontrolovaných subjektov (materská škola má k dispozícii interne vypracovaný dotazník pre pedagogických zamestnancov, ktorý je súčasťou hospitačnej činnosti),
* presvedčiť zamestnancov o dôležitosti kontroly, hodnotenia, motivácie a pravidelnosti.

**Personálne zabezpečenie kontrolnej a hodnotiacej činnosť v materskej škole:**

* riaditeľka materskej školy,
* zástupkyňa riaditeľky materskej školy,
* vedúci metodického združenia (ďalšie vzdelávanie pedagogických zamestnancov),
* uvádzajúci pedagogický zamestnanec (smerom k začínajúcemu pedagogickému zamestnancovi),
* učiteľky materskej školy (smerom k deťom).

**Personálne a časové vymedzenie kontrolnej a hodnotiacej činnosti v materskej škole:**

Kontrola a hodnotenie kvality školy:

* vedenie materskej školy - priebežne počas školského roka, v písomnej podobe 1x na konci školského roka,
* pedagogickí zamestnanci materskej školy - hodnotenie - 1x na konci školského roka - dotazník „Aká je naša škola“.

Kontrola a hodnotenie učebných (vzdelávacích) výsledkov detí:

* vedenie a  pedagogickí zamestnanci školy - priebežne počas školského roka, pedagogickí zamestnanci prostredníctvom overovania dosiahnutých kompetencií detí, výchovno-vzdelávacích cieľov a využívania hodnotiacich metód (pozorovanie, rozhovor, anamnéza, analýza produktov činností, portfólio, záznamy špeciálno-pedagogickej diagnostiky) a v písomnej podobe 1x na konci školského roka,

Kontrola a hodnotenie pedagogických zamestnancov:

* vedenie a vedúca metodického združenia - priebežne počas školského roka, v písomnej podobe 1x na konci školského roka,
* pedagogickí zamestnanci školy - sebahodnotenie - dotazník.

Konkrétne zameranie, formy a kritériá hodnotenia detí a zamestnancov sú uvedené:

* v internom dokumente „Štruktúra a obsah vnútro-školskej kontroly v materskej škole pri zdravotníckom zariadení“,
* v pracovnom poriadku materskej školy vypracovanom v súlade s § 70 zákona č. 138/2019 Z. z. o pedagogických a odborných zamestnancoch v znení neskorších predpisov so zameraním na hodnotenie výsledkov, náročnosti a kvality výkonu pracovnej činnosti, mieru osvojenia a využívania profesijných kompetencií pedagogických zamestnancov v praxi.

Školský vzdelávací program je otvorený dokument a dopĺňa sa formou dodatkov podľa potrieb.

|  |  |  |
| --- | --- | --- |
| Číslo dodatku | Dátum | Obsah dodatku |
|  |  |  |
|  |  |  |
|  |  |  |
|  |  |  |
|  |  |  |
|  |  |  |